ΓΡΑΠΤΗ ΕΡΩΤΗΣΗ E-0631/96 υποβολή: Jaime Valdivielso de Cuι (PPE) προς την Επιτροπή (15 Μαρτίου 1996)

Θέμα: Μελλοντικό σύστημα του ΦΠΑ και ελλειμματική εφαρμογή του υφιστάμενου μεταβατικού συστήματος

Η εγκαθίδρυση της εσωτερικής αγοράς στην Ευρωπαϊκή Ένωση, η οποία ετέθη σε λειτουργία την 1η Ιανουαρίου 1993, εισήγαγε ένα νέο σύστημα φόρου προστιθέμενης αξίας που εφαρμόζεται στο εμπόριο μεταξύ των κρατών μελών.

Το εν λόγω σύστημα θα ήταν μεταβατικό, με το φόρο καταβλητέον στον τόπο προορισμού. Η νομοθεσία απαιτούσε από την Επιτροπή να υποβάλλει προτάσεις, πριν από τα τέλη του 1994, για ένα οριστικό σύστημα που θα ετίθετο σε ισχύ στις αρχές του 1997. Ωστόσο, η Επιτροπή μέχρι σήμερα δεν υπέβαλε καμιά πρόταση επί του προκειμένου. Συνεπώς, δεν είναι πλέον δυνατή η τήρηση της προθεσμίας για την έγκριση του οριστικού συστήματος που προβλέπεται από την έκτη οδηγία του ΦΠΑ. Το συντομώτερο που θα μπορούσε τώρα να τεθεί σε ισχύ ένα τέτοιο σύστημα θα ήταν το 1998. Πότε προτίθεται η Επιτροπή να υποβάλει την τελική πρόταση;

Έχει διαπιστωθεί ότι το μεταβατικό αυτό καθεστώς, παρά την εναρμόνιση, παρουσιάζει ένα μεγάλο έλλειμμα από το οποίο πλήττονται σοβαρά τα κατ' εξοχήν εξαγωγικά κράτη που διακινούν μεγαλύτερες ποσότητες αγαθών στο πλαίσιο της Ευρωπαϊκής Ένωσης, πράγμα που δεν συμβαίνει με τις ολιγότερο εξαγωγικές χώρες. Συγκεκριμένα, οι φορολογικές διοικήσεις οφείλουν να επιστρέφουν στις εξαγωγικές επιχειρήσεις τα ποσοστά του ΦΠΑ που οι τελευταίες έχουν καταβάλλει. Η κατάσταση αυτή επιδεινώνεται από το γεγονός ότι οι εν λόγω φορολογικές διοικήσεις των κατ' εξοχήν εξαγωγικών κρατών έχουν μειωμένα έσοδα από ΦΠΑ, πράγμα που οφείλεται στο φάσμα των διεθνών εμπορικών δραστηριοτήτων των επιχειρήσεων των εν λόγω κρατών.

Ένα από τα πλεονεκτήματα του ΦΠΑ που έχουν περισσότερο διατυμπανισθεί είναι η ουδετερότητα του κοινού συστήματος που πρέπει να επεκταθεί και να καταστεί ενεργός. Είναι, συνεπώς, αναγκαίο να αρθεί η στρέβλωση και το πραγματικό έλλειμμα που προκαλούνται από το ισχύον μεταβατικό σύστημα στις χώρες που τα εδάφη που συμβάλλουν σε μεγαλύτερο βαθμό στη διεθνοποίηση και διασύνδεση των οικονομιών της Ευρωπαϊκής Ένωσης, ενισχύοντας τη νομοθεσία που διέπει το ΦΠΑ με τους κατάλληλους μηχανισμούς.

Ποιά είναι τα τυχόν σχέδια της Επιτροπής σχετικά με το ΦΠΑ και οι μηχανισμοί που έχει επεξεργασθεί για να σταματήσει η προαναφερθείσα στρέβλωση;

Απάντηση του κ. Monti εξ ονόματος της Επιτροπής (29 Μαΐου 1996)

Η ίδια η αρχή της μετάβασης σε ένα οριστικό καθεστώς φορολόγησης συμπεριλήφθηκε επίσημα στο κείμενο του άρθρου 28ιβ της έκτης οδηγίας ΦΠΑ ((Οδηγία 77/388/ΕΟΚ του Συμβουλίου (ΕΕ αριθ. L 145 της 13.6.1977), όπως τροποποιήθηκε με την οδηγία 91/680/ΕΟΚ του Συμβουλίου (ΕΕ αριθ. L 376 της 31.12.1991). )), το οποίο ορίζει ότι «το μεταβατικό καθεστώς θα αντικατασταθεί από οριστικό καθεστώς φορολόγησης των συναλλαγών μεταξύ των κρατών μελών, που θα βασίζεται, κατ'αρχήν, στη φορολογητέα βάση τους, στο κράτος μέλος καταγωγής των παραδιδομένων αγαθών και των παρεχομένων υπηρεσιών».

Στην έκθεσή της σχετικά με τη λειτουργία του μεταβατικού καθεστώτος φορολόγησης των ενδοκοινοτικών συναλλαγών με τον ΦΠΑ ((COM(94) 515 τελικό )), η Επιτροπή αποδεικνύει με σαφήνεια τους περιορισμούς και τα όρια του σημερινού καθεστώτος, στους οποίους προτίθεται να ανταποκριθεί με τις προτάσεις της για το οριστικό καθεστώς ΦΠΑ.

Από πολύ νωρίς φάνηκε ότι οι προτάσεις αυτές δεν μπορούν να περιορισθούν σε μια απλή αναθεώρηση των κανόνων φορολόγησης που επιβλήθηκαν για την μεταβατική περίοδο και ότι αντίθετα, πρέπει να γίνει διεργασία σε βάθος όσον αφορά τις αρχές της λειτουργίας του κοινού συστήματος ΦΠΑ στο σύνολό του.

Οι θεμελιώδεις αυτές εργασίες πήραν τέτοια έκταση που η Επιτροπή δεν ήταν σε θέση να υποβάλει τις προτάσεις της πριν από τις 31 Δεκεμβρίου 1994 όπως αρχικά προβλεπόταν στο άρθρο 28ιβ. Έπρεπε να διερευνηθούν όσο το δυνατόν περισσότερα στοιχεία προκειμένου να βρεθεί ο καλύτερος τρόπος συγκρότησης ενός συστήματος ΦΠΑ προσαρμοσμένου στις απαιτήσεις της εσωτερικής αγοράς.

Υπό τις συνθήκες αυτές η Επιτροπή προτίθεται να υποβάλει προσεχώς έγγραφο το οποίο θα περιγράφει σε αδρές γραμμές το καθεστώς το οποίο προτίθεται να προτείνει, καθώς και το πρόγραμμα εργασίας της για την εφαρμογή του οριστικού καθεστώτος.